《城中小筑新成夏月馀凉堪贾虽仅容膝亦颇远俗漫裁十律以畅幽襟 其七》
明代·邓云霄

日永乘凉似饮冰，疏帘挥麈破炎蒸。忘言自会无弦调，习静翻同有发僧。

煮茗已尝甘露乳，御风还蹑碧云层。群峰秀色凭栏尽，不必扶筇更再登。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。